CELEX: 52013PC0325
Language: lt
Date: 2013-05-31
Title: Pasiūlymas TARYBOS SPRENDIMAS dėl Minamatos konvencijos dėl gyvsidabrio pasirašymo Europos Sąjungos vardu

|
			
		
		
		52013PC0325
		
			Pasiūlymas TARYBOS SPRENDIMAS dėl Minamatos konvencijos dėl gyvsidabrio pasirašymo Europos Sąjungos vardu /* COM/2013/0325 final - 2013/0168 (NLE) */
			
				
		
		
			
			   	AIŠKINAMASIS MEMORANDUMAS
Gyvsidabris ir
dauguma jo junginių yra labai toksiški žmonėms, ekosistemoms ir
laukinei gamtai. Todėl pagal
Jungtinių Tautų aplinkos programą (JTAP) nuo 2003 m. šis
cheminis elementas pripažintas visuotinį susirūpinimą
keliančia medžiaga[1]
ir jai ES lygmeniu taikomos visapusiškos kontrolės priemonės pagal
2005 m. priimtą Bendrijos strategiją dėl gyvsidabrio[2] (toliau – strategija).
Remdamasi
strategijoje apibrėžtu politiniu požiūriu, nuo 2005 m. ES prašo
pagal JTAP remiamų derybų dėl visuotinės, teisiškai
įpareigojančios priemonės dėl gyvsidabrio. Gyvsidabris yra patvarus, o jam patekus į
orą jis pernešamas atmosfera ilgais atstumais, nusėda visame
pasaulyje ir kaupiasi maisto grandinėje, visų pirma žuvyse. Todėl priemonių, kurios taikomos tik ES
geografinėje teritorijoje, nepakanka, kad būtų galima
išspręsti visuotinę gyvsidabrio problemą.
Sutartoje
bendroje ES pozicijoje (2008 m. gruodžio mėn. Tarybos išvados) buvo
raginama priimti visapusišką priemonę dėl gyvsidabrio, kuri
apimtų veiksmus, kuriais būtų mažinama: gyvsidabrio
pasiūla; gyvsidabrio paklausa gaminant
produktus ir vykdant procesus; tarptautinės
prekybos gyvsidabriu apimtys; į
atmosferą išmetamo gyvsidabrio kiekis; taip
pat būtų siekiama aplinkai saugiu būdu valdyti atliekas,
kurių sudėtyje yra gyvsidabrio; rasti
aplinkosaugos atžvilgiu tinkamų gyvsidabrio saugojimo būdų; spręsti žalos ištaisymo jau užterštuose
sklypuose klausimus; plėsti žinias. Savo 2012 m. birželio mėn. išvadose
Taryba pabrėžė, kad svarbu ir toliau aktyviai dalyvauti derybose
dėl visų būsimos visuotinės gyvsidabrio konvencijos
elementų.
2009 m.
vasario mėn. Valdomosios tarybos sprendimu GC 25/5 JTAP šalys
įsteigė tarpvyriausybinį derybų komitetą (TDK) ir jam
suteikė panašios apimties įgaliojimus priimti visapusišką
visuotinę teisiškai privalomą priemonę dėl gyvsidabrio.
Remiantis šiais
įgaliojimais įvyko penki TDK pasitarimai: 2010 m. birželio
mėn. TDK-1 Stokholme, 2011 m. sausio mėn. TDK-2 Čibos
mieste, Japonijoje, 2011 m. lapkričio mėn. TDK-3 Nairobyje,
Kenijoje, 2012 m. birželio 27 d.–liepos 2 d. TDK-4 Punta del
Estėje, Urugvajuje, ir galiausiai 2013 m. sausio 13–18 d. TDK-5
Ženevoje.
2010 m.
gruodžio 14 d. Taryba suteikė Komisijai įgaliojimus ES vardu
dalyvauti derybose dėl teisiškai privalomos priemonės dėl
gyvsidabrio Sąjungos kompetencijai priklausančiais klausimais,
kurių atžvilgiu Sąjunga yra priėmusi taisykles, konsultuojantis
su specialiu valstybių narių atstovų komitetu ir laikantis šio
įgaliojimo priedėlyje pateiktų derybų nurodymų. 
TDK-5 pasitarimas
baigtas kaip planuota, susitarus dėl visapusiškos visuotinės
teisiškai privalomos priemonės dėl gyvsidabrio teksto, pavadinto
Minamatos konvencija dėl gyvsidabrio, taip buvo įvykdyti JTAP VT
sprendimu 25/5 suteikti įgaliojimai užbaigti derybų procesą iki
27-ojo JTAP Valdomosios tarybos eilinio posėdžio (Nairobyje, 2013 m.
vasario 18–22 d.).
Sąjunga buvo
pagrindinė šio derybų proceso varomoji jėga, ji aktyviai
dalyvavo siekiant rezultato, kuris atitinka Komisijai skirtus derybų
nurodymus.
27-ame JTAP
Valdomosios tarybos posėdyje palankiai įvertintas derybų proceso
užbaigimas, o vykdomojo direktoriaus paprašyta sušaukti
įgaliotųjų atstovų posėdį, kad būtų
galima priimti konvenciją ir pateikti ją pasirašyti.
Naujoji
konvencija dėl gyvsidabrio bus pateikta pasirašyti diplomatinėje
konferencijoje, kuri vyks Kumamote (Japonija) 2013 m. spalio 7–11 d.
Ji vadinsis Minamatos konvencija dėl gyvsidabrio, t. y. jai bus
suteiktas miesto netoli Kumamoto, kuriame praeito amžiaus šeštajame
dešimtmetyje įvyko blogiausias kada nors buvęs užteršimo gyvsidabriu
atvejis, pavadinimas.
Konvencijos
dėl gyvsidabrio turinys atitinka bendrą ES poziciją, dėl
kurios Taryba susitarė 2008 m. ir kurią patvirtino 2012 m.
Atsižvelgiant
į tai, kas nurodyta pirmiau, Europos Sąjungos atstovui
derėtų pasirašyti Minamatos konvenciją dėl gyvsidabrio
atsižvelgiant į tolesnes išvadas.
2013/0168 (NLE)
Pasiūlymas
TARYBOS SPRENDIMAS
dėl Minamatos konvencijos dėl
gyvsidabrio pasirašymo Europos Sąjungos vardu
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 192 straipsnio 1 dalį
kartu su 218 straipsnio 5 dalimi,
atsižvelgdama į Europos Komisijos
pasiūlymą,
kadangi:
(1)       gyvsidabris ir jo junginiai
yra labai toksiški žmonių, gyvūnų ir augalų sveikatai, ES
gyvsidabrio naudojimas reglamentuojamas, siekiant apsaugoti žmonių
sveikatą ir aplinką;
(2)       2009 m. Jungtinių
Tautų Aplinkos programos (JTAP) Valdomoji taryba paprašė vykdomojo
direktoriaus sušaukti tarpvyriausybinį derybų komitetą, kuriam
būtų pavesta parengti su gyvsidabriu susijusią visuotinai
teisiškai privalomą priemonę; darbą jis turėjo pabaigti iki
27-ojo Valdomosios tarybos eilinio posėdžio 2013 m.;
(3)       2010 m. gruodžio
mėn. Taryba suteikė Komisijai įgaliojimus Sąjungos vardu
dalyvauti derybose dėl teisiškai privalomos priemonės dėl
gyvsidabrio Sąjungos kompetencijai priklausančiais klausimais,
kurių atžvilgiu Sąjunga yra priėmusi taisykles, laikantis šio
įgaliojimo priedėlyje pateiktų derybų nurodymų;
(4)       derybų procesas sėkmingai
užbaigtas, kaip planuota iš pradžių, per penktąjį
tarpvyriausybinio derybų komiteto posėdį, vykusį
2013 m. sausio 13–18 d. Ženevoje;
(5)       Sąjunga buvo
pagrindinė šio derybų proceso varomoji jėga, ji aktyviai
dalyvavo siekiant rezultato, kuris atitinka Komisijai pateiktus derybų
nurodymus;
(6)       2013 m. kovo 21 d.
Taryba savo 3233-iame posėdyje palankiai įvertino derybų proceso
rezultatus;
(7)       visuotinė teisiškai
privaloma priemonė dėl gyvsidabrio bus pateikta pasirašyti
diplomatinėje konferencijoje, kuri vyks 2013 m spalio 7–11 d.
Kumamote (Japonija); priemonė vadinsis Minamatos konvencija dėl
gyvsidabrio;
(8)       taigi, Konvencija
turėtų būti pasirašyta Europos Sąjungos vardu atsižvelgiant
į tai, kad ji bus sudaryta vėliau,
PRIĖMĖ ŠĮ
SPRENDIMĄ: 
1 straipsnis
Sąjungos vardu pritariama Minamatos
konvencijos dėl gyvsidabrio pasirašymui atsižvelgiant į tai, kad ji
bus sudaryta.
Konvencijos, kurią reikia pasirašyti,
tekstas pridedamas prie šio sprendimo.
2 straipsnis
Tarybos generalinis sekretoriatas parengia
įgaliojamąjį raštą, kuriuo konvencijos derybininko
nurodytam (-iems) asmeniui (-ims) suteikiami įgaliojimai pasirašyti
konvenciją atsižvelgiant į tai, kad ji bus sudaryta.
3
straipsnis
Šis sprendimas įsigalioja jo
priėmimo dieną.
Priimta Briuselyje
                                                                       Tarybos
vardu
                                                                       Pirmininkas
PRIEDAS 
(Minamatos konvencijos dėl gyvsidabrio
tekstas)
[1]               JTAP Valdančiosios tarybos sprendimas 23/9.
[2]               COM (2005) 20 galutinis,
2005 1 28; su pakeitimais, padarytais COM(2010)723 galutinis,
2010 12 7.